text: Passagerer-rekord i Billund
  01 november 2015 kl. 10.15
  Oktober var en fremragende måned for Billund lufthavn.
  Det var nemlig den bedste oktober nogensinde for lufthavnen, med 285.310 passagerer - 6,8 pct. flere end året før.
  - Oktober er den sidste af de store måneder i året, og især weekenden mellem uge 41 og 42 er travl - faktisk er det den weekend med flest afrejsende passagerer hele året, siger lufthavnschef Kjeld Zacho Jørgensen.
  Udenrigsruterne stod for størstedelen af fremgangen, med 185.487 passagerer - 10.667 flere rejsende end oktober 2014.
  Chartertrafikken havde 85.845 passagerer, hvilket er en stigning på 9,3 %.
  - Spanien, Grækenland og Tyrkiet er de helt store rejsemål her i efterårsferien, og alle tre lande har haft god fremgang. Samtidig begynder Egypten stille og roligt at få flere chartergæster, selv om der fortsat er et godt stykke op til tidligere tider, siger Kjeld Zacho Jørgensen.
  